Elvin Məmişzadə

**Elvin Məmişzadə** () — Azərbaycanı təmsil edən boksçu, 2015-ci il Dünya Çempionatının və Avropa Oyunlarının qalibi.

## Karyerası
Elvin Məmişzadə 2009-cu ilin sentyabrında İtaliyanın Milan şəhərində baş tutan Dünya Çempionatında mübarizə apardı. Turnirin 1/32 final mərhələsində Elvin Məmişzadə Hindistan nümayəndəsi Nanao Sina 6:22 hesabı ilə məğlub oldu və Dünya Çempionatında mübarizəsini başa vurdu.

2010-cu ilin iyununda isə Elvin Məmişzadə nüfuzlu beynəlxalq turnirlərdə birinci uğuruna imza atdı. Rusiyada baş tutan Avropa Çempionatında Elvin Məmişzadə 1/4 final mərhələsində son Dünya Çempionatının finalçısı olan Rusiya nümayəndəsi David Ayrapetyana 5:4 hesabı ilə qalib gəldi və turnirin yarım-final mərhələsinə adladı. Finala gedən yolda isə Elvin Məmişzadə son Avropa Çempionatının qalibi olan Ermənistan nümayəndəsi Ohaves Danielyan üzərində 8:1 hesabı ilə qələbə qazandı və Avropa Çempionatının final görüşünə vəsiqə qazandı. Həlledici görüşdə onun rəqibi son olimpiadanın bürünc medalçısı olan İrlandiya nümayəndəsi Paddi Barnes oldu. Həmin görüşdə Elvin Məmişzadə rəqibinə 1:4 hesabı ilə məğlub oldu və Avropa Çempionatını gümüş medalla başa vurdu.

18 yaşında Avropa Çempionatının finalçısı olan Elvin Məmişzadə bir il sonra, 2011-ci ilin iyununda İstanbul şəhərində baş tutan Avropa Çempionatında isə uğursuz çıxış etdi. Elvin Məmişzadə turnirin 1/16 final mərhələsindəcə rəqibinə məğlub oldu və Avropa Çempionatında mübarizəsini başa vurdu.

Həmin ilin sentyabrında isə Elvin Məmişzadə Azərbaycanda baş tutan Dünya Çempionatında mübarizə apardı. Elvin Məmişzadə turnirin 1/32 final mərhələsində İndoneziya nümayəndəsi Julio Briaya 20:8, 1/16 final mərhələsində İspaniya nümayəndəsi Fransiso Torrixosa 22:15 hesabları ilə qalib gəldi və Dünya Çempionatının 1/8 final mərhələsinə adladı. Bu mərhələdə onun rəqibi son Dünya Çempionatının finalçısı olan Monqolustan nümayəndəsi Tugstsogt Nyambayar oldu. Gərgin idman mübarizəsi şəraitində baş tutan görüşdə Elvin Məmişzadə rəqibi üzərində 18:14 hesabı ilə qələbə qazandı və Dünya Çempionatının 1/4 final mərhələsinə adladı. Bu mərhələdə isə onun rəqibi son Avropa Çempionatının qalibi olan Rusiya nümayəndəsi Mişa Aloyan oldu. Gərgin idman mübarizəsi şəraitində baş tutan görüşdə Elvin Məmişzadə rəqibinə 12:14 hesabı ilə məğlub oldu və Dünya Çempionatını beşinci pillədə başa vurdu. Elvin Məmişzadə medalın bir addımlığında mübarizəsini dayandırsa da, olimpiya lisenziyasına sahib oldu.

Elvin Məmişzadə 2012-ci ilin avqustunda Azərbaycanı London şəhərində (Birləşmiş Krallıq) baş tutan XXX Yay Olimpiya Oyunlarında təmsil etdi. 20 yaşlı Elvin Məmişzadə olimpiadanın təsnifat mərhələsində Monqolustan nümayəndəsi Tuqstsoqt Nyambayar ilə üz-üzə gəldi. İyulun 30-da baş tutan həmin görüşdə Elvin Məmişzadə rəqibinə 11:18 hesabı ilə məğlub oldu və olimpiada da mübarizəsini başa vurdu.

Olimpiadadan sonra Elvin Məmişzadənin birinci nüfuzlu beynəlxalq turniri 2013-cü ilin iyununda Belarusda baş tutan Avropa Çempionatında oldu. Turnirin 1/8 final mərhələsində Elvin Məmişzadə İspaniya nümayəndəsi Kelvin de la Nieve üzərində 3:0 hesabı ilə qələbə qazandı və turnirin 1/4 final mərhələsinə adladı. Bu mərhələdə isə onun rəqibi Macarıstan nümayəndəsi Norbert Kaluza oldu. Bu görüşdə də Elvin Məmişzadə rəqibinə qalib gəldi (3:0) və Avropa Çempionatının yarım-final mərhələsinə adladı. Finala gedən yolda onun rəqibi son Dünya Çempionatının finalçısı olan Uels nümayəndəsi Andre Selbi oldu. Gərgin idman mübarizəsi şəraitində baş tutan görüşdə Elvin Məmişzadə rəqibinə 1:2 hesabı ilə məğlub oldu və Avropa Çempionatının bürünc medalına sahib oldu.

Həmin ilin əsas turniri isə Qazaxıstanın Almatı şəhərində baş tutan Dünya Çempionatı oldu. Elvin Məmişzadə turnirin 1/16 final mərhələsində Venesuela nümayəndəsi Eduard Bermudeza 2:1, 1/8 final mərhələsində isə Türkmənistan nümayəndəsi Zarip Cumayeva 3:0 hesabları ilə qalib gəldi və Dünya Çempionatının 1/4 final mərhələsinə adladı. Bu mərhələdə onun rəqibi Tailand nümayəndəsi Çatçay Butdi oldu. Bu görüşdə Elvin Məmişzadə rəqibinə 0:3 hesabı ilə məğlub oldu. Dünya Çempionatını beşinci pillədə başa vuran Elvin Məmişzadə növbəti dəfə medalın bir addımlığında mübarizəsini dayandırdı.

2014-cü il ərzində Dünya və Avropa Çempionatları baş tutmadı. Elvin Məmişzadənin 2 ildən sonra birinci nüfuzlu beynəlxalq turniri 2015-ci ilin iyununda Azərbaycanda baş tutan Birinci Avropa Oyunları oldu. Kişilərin 52 Kq. turnirində Azərbaycanı təmsil edən 24 yaşlı Elvin Məmişzadə turnirin təsnifat mərhələsindən azad idi. Elvin Məmişzadə turnirin 1/8 final mərhələsində İrlandiya nümayəndəsi Miles Kasey ilə üz-üzə gəldi. İyunun 20-də baş tutan görüşdə Elvin Məmişzadə rəqibi üzərində qələbə qazandı (3:0) və turnirin 1/4 final mərhələsinə adladı. Bu mərhələdə onun rəqibi Bolqarıstan nümayəndəsi Daniel Asenov oldu. İyunun 22-də baş tutan görüşdə Elvin Məmişzadə rəqibinə qalib gəldi (2:1) və Avropa Oyunlarının yarım-final mərhələsinə adladı. Finala gedən yolda onun rəqibi Almaniya nümayəndəsi Həmzə Tuba oldu. İyunun 25-də baş tutan görüşdə Elvin Məmişzadə rəqibi üzərində qələbə qazandı (3:0) və Avropa Oyunlarının final görüşünə vəsiqə qazandı. Həlledici görüşdə onun rəqibi İtaliya nümayəndəsi Vinçenzo Piardi oldu. Rəqib Olimpiya Oyunlarının, Dünya və Avropa Çempionatlarının medallarına sahib olan təcrübəli idmançı idi. İyunun 26-da baş tutan final görüşündə Elvin Məmişzadə rəqibi üzərində qələbə qazandı (3:0). Bununla da Elvin Məmişzadə Birinci Avropa Oyunlarının qalibi oldu. Təltifetmə mərasimi zamanı Avropa Oyunlarının qızıl medalını ona Azərbaycan Prezidenti İlham Əliyev təqdim etdi.

Azərbaycan Prezidenti İlham Əliyevin 29 iyun 2015-ci il tarixli 1299 nömrəli Sərəncamına əsasən Birinci Avropa Oyunlarında qazandığı nailiyyətlərə və Azərbaycan idmanında xidmətlərinə görə Elvin Rauf oğlu Məmişzadə "Şöhrət" ordeni ilə təltif edildi.

2015-ci ilin əsas turniri isə Qətərin Doha şəhərində baş tutan Dünya Çempionatı oldu. Turnirin təsnifat mərhələsindən azad olan Elvin Məmişzadənin 1/8 final mərhələsində rəqibi Almaniya nümayəndəsi Həmzə Tuba oldu. Həmin görüşdə Elvin Məmişzadə rəqibinə 3:0 hesabı ilə qalib gəldi. Daha sonra Elvin Məmişzadə turnirin 1/4 final mərhələsində Birləşmiş Krallıq nümayəndəsi Məhəmməd Əli üzərində vaxtından əvvəl qələbə qazandı və Dünya Çempionatının yarım-final mərhələsinə adladı. Finala gedən yolda Elvin Məmişzadə Əlcəzair nümayəndəsi Məhəmməd Flissi üzərində vaxtından əvvəl qələbə qazandı və final görüşünə vəsiqə qazandı. Dünya Çempionatının həlledici görüşündə isə Elvin Məmişzadə Kuba nümayəndəsi Yosvani Veyta ilə üz-üzə gəldi. Həmin görüşdə Elvin Məmişzadə rəqibi üzərində 3:0 hesabı ilə qələbə qazandı və Dünya Çempionatının qalibi oldu. Bununla o, həm də olimpiya lisenziyasına sahib oldu.

Elvin Məmişzadə 2016-cı ilin avqustunda Azərbaycanı Braziliyanın Rio-de-Janeyro şəhərində baş tutan XXXI Yay Olimpiya Oyunlarında təmsil etdi. Olimpiadanın təsnifat mərhələsindən azad olan Elvin Məmişzadə turnirin 1/8 final mərhələsində Qazaxıstan nümayəndəsi Oljas Sattibayev ilə üz-üzə gəldi. Avqustun 15-də baş tutan görüşdə Elvin Məmişzadə rəqibi üzərində 3:0 hesabı ilə qələbə qazandı və olimpiadanın 1/4 final mərhələsinə adladı. Yarım-finala gedən yolda onun rəqibi Özbəkistan nümayəndəsi Şahobidin Zoirov oldu. Avqustun 17-də baş tutan görüşdə son Elvin Məmişzadə rəqibinə 0:3 hesabı ilə məğlub oldu. Bununla da Elvin Məmişzadə medalın bir addımlığında mübarizəsini dayandırdı və Rio-de-Janeyro Olimpiadasını beşinci pillədə başa vurdu.

Olimpiadadan sonra Elvin Məmişzadə 2017-ci ilin iyununda Avropa Çempionatında mübarizə apardı. Elvin Məmişzadə turnirin 1/8 final mərhələsindəcə İtaliya nümayəndəsi Manuel Kappaya məğlub oldu (0:3) və Avropa Çempionatında mübarizəsini başa vurdu. Bu Elvin Məmişzadənin nüfuzlu beynəlxalq turnirlərdə son çıxışı idi.

## Nəticələri

## İstinadlar